送邵公濟校書守果州分韻得歌字
作者：張擴
朝代：宋

paragraphs: 人物妙伊洛，衣冠肩上摩。
君門世所高，家學承丘軻。
斯文晚付君，自信保不磨。
平生眼中書，五車未爲多。
一字不借力，虚名空作魔。
我數奉談麈，老頑君弗訶。
持酒欲挽君，酒盡如君何。
百丈泝巴峽，脩途接岷峨。
新句探古錦，好風散沉疴。
先君果山政，惠愛如春和。
向來窺一斑，再至鬢已皤。
會尋竹馬盟，爲續襦袴歌。